उत्तराखण्ड के सरकारी अस्पतालों में 2019 से इलाज कराने के लिए मरीजों को जांच से लेकर अन्य सभी सुविधाओं के लिए 10 फीसद पैसा अधिक खर्च करना पडेगा। एक्स-रे, अल्ट्रासाउंड, सीटी स्कैन व अन्य पैथोलॉजी जांचों का शुल्क एक जनवरी 2019 से बढ़ जाएगा।
दरअसल, सरकारी अस्पतालों में शुल्क को लेकर वर्ष 2010 में शासनादेश जारी हुआ था। इसमें हर साल एक जनवरी से शुल्क में 10 प्रतिशत की वृद्धि का प्रावधान है। यह शासनादेश अब तक प्रभावी है। इस कारण हर साल सरकारी अस्पतालों में उपचार 10 फीसद महंगा होता जा रहा है। इसका असर आर्थिक रूप से कमजोर मरीजों पर पड़ता है।
सरकारी अस्पताल में ओपीडी पर्चा जो अब तक 21 रुपये का बनता था, उसका शुल्क एक जनवरी से 23 रुपये हो जाएगा। इसी तरह सीटी स्कैन का शुल्क 1529 रुपये से बढ़ कर 1579, अल्ट्रासाउंड का शुल्क 428 से बढ़कर 468, एक्स-रे का शुल्क 161 से बढ़कर 177 रुपये और ईसीजी का शुल्क 215 से बढ़कर 235 रुपये हो जाएगा। वहीं पैथोलॉजी की लिपिड प्रोफाइल जांच दर 319 रुपये से बढ़कर 350 रुपये, केएफटी 256 रुपये से बढ़ कर 276 रुपये हो जायेगी।
स्वास्य विभाग के अधिकारियों का कहना है कि इस संदर्भ में पूर्व में शासनादेश जारी हुआ है। इसी के अनुपालन में एक जनवरी से सरकारी अस्पतालों में सभी शुल्क पर 10 प्रतिशत की वृद्धि होती है। राजकीय दून मेडिकल कालेज के टीचिंग अस्पताल (दून अस्पताल) व अन्य मेडिकल कालेजों पर यह शासनादेश लागू नहीं होगा।